ดาวโจนส์ปิดลบ 43.25
ดัชนีดาวโจนส์ตลาดหุ้นนิวยอร์กปิดลบ43.25 จุดแคทเทอร์พิลลาร์เผยกำไรน้อยเกินคาด
23 ก.ค. 2554

ดัชนีดาวโจนส์ตลาดหุ้นนิวยอร์กปิดลบ43.25 จุดแคทเทอร์พิลลาร์เผยกำไรน้อยเกินคาด
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (22 ก.ค.) ท่ามกลางภาวะการซื้อขายที่ผันผวน หลังจากบริษัทแคทเทอร์พิลลาร์ อิงค์ ผู้ผลิตเครื่องจักรด้านการก่อสร้างรายใหญ่ระดับโลก ได้รายงานผลประกอบการที่น้อยกว่าการคาดการณ์ของนักวิเคราะห์ 
ดัชนีเฉลี่ยอุตสาหกรรมดาวโจนส์ปิดลบ 43.25 จุด หรือ 0.34% แตะที่ 12,681.16 จุด ดัชนี S&amp;P 500 ปิดบวก 1.22 จุด หรือ  0.09% แตะที่ 1,345.02 จุด ดัชนี Nasdaq ปิดบวก 24.40 จุด หรือ 0.86% แตะที่ 2,858.83 จุด
ปริมาณการซื้อขายในตลาดหุ้นนิวยอร์กมีอยู่ราว 3.3 พันล้านหุ้น มีจำนวนหุ้นบวกมากกว่าหุ้นลบในอัตราส่วนเกือบ 1 ต่อ 1
ภาวะการซื้อขายในตลาดหุ้นนิวยอร์กเป็นไปอย่างผันผวนหลังจากแคทเทอร์พิลลาร์ ซึ่งเป็นบริษัทจดทะเบียนที่มีน้ำหนักมากเป็นอันดับสองในดัชนีเฉลี่ยอุตสาหกรรมดาวโจนส์ เปิดเผยว่า บริษัทมีกำไรเพิ่มขึ้น 44% ในไตรมาสสอง แต่ตัวเลขดังกล่าวยังน้อยกว่าที่นักวิเคราะห์ในตลาดวอลล์สตรีทคาดการณ์อยู่เกือบ 7% 
ผลประกอบการของแคทเทอร์พิลลาร์ถือเป็นหนึ่งในดัชนีชี้วัดแนวโน้มเศรษฐกิจโลก เนื่องจากบริษัทมีการจำหน่ายเครื่องจักรที่ใช้ในอุตสาหกรรมก่อสร้างและเหมืองแร่ทั่วโลก ส่วนสาเหตุที่ทำให้ผลประกอบการของแคทเทอร์พิลลาร์ออกมาน้อยเกินคาดนั้น เกิดจากเหตุการณ์แผ่นดินไหวและคลื่นสึนามิในญี่ปุ่น ทั้งนี้ ผลประกอบการที่น้อยเกินคาดได้ฉุดหุ้นแคทเทอร์พิลลาร์ร่วงลงเกือบ 6%